Oudkonstabel vas oor hy ‘reeksmoordenaar’ glo help ontsnapArgieffoto: SAPD ŉ Gewese polisiekonstabel (28) van Noordwes kom Maandag in die landdroshof op Wolmaransstad voor nadat hy na bewering ŉ verdagte uit aanhouding help ontsnap het. Die provinsiale eenheid teen georganiseerde misdaad het die voormalige polisielid in hegtenis geneem, sê kol. Adéle Myburgh, Noordwes-polisiewoordvoerder. “ŉ Verdagte, Johannes Batsibile, is op 17 Augustus vanjaar deur Wolmaransstad se eenheid vir gesinsgeweld, kinderbeskerming en seksuele misdrywe in hegtenis geneem nadat hy verbind is met 28 sake van vermeende verkragting en moord. Die verdagte en die konstabel, wat op Wolmaransstad gewerk het, was blykbaar vriende.” Nadat die verdagte ontsnap het, het die provinsiale eenheid teen georganiseerde misdaad hom opnuut aangekeer, sê Myburgh. Tydens polisieondervraging het dit aan die lig gekom dat die konstabel Batsibile glo help ontsnap het. “Ná ondersoek is die dossier aan die senior staatsaanklaer in Klerksdorp vir oorweging voorgelê en is die oudpolisielid in hegtenis geneem,” sê sy. Lt.genl. Baile Motswenyane, provinsiale polisiekommissaris, het die ondersoekspan geluk gewens dat hulle die verdagtes albei aangekeer het. “Die polisie sal steeds hard werk om die suksesvolle vervolging van oortreders te verseker en van korrupte polisiebeamptes ontslae te raak.”